<classify> MAHAKAMA Kuu Kanda ya Dar es Salaam imekubali maombi ya chama cha siasa cha ACT Wazalendo ya kujiunga katika kesi ya kikatiba ya ukomo wa urais iliyofunguliwa na mkulima Dezydelius Mgoya.Akitoa uamuzi huo jana, Jaji Dk Benhajj Masoud alisema amekubaliana na hoja za chama hicho kuwa kina maslahi katika shauri hilo. Jaji Masoud amesema katika mashauri ya kikatiba mtu yeyote awe na maslahi binafsi au asiwe na maslahi binafsi anaweza kuwasilisha maombi mahakamani na kwamba kwa kuwa shauri lililoko mahakamani ni la kikatiba basi mwombaji ACTWazalendo ana maslahi katika shauri hilo.Pia alisema hoja zilizowasilishwa kama hakuna uhakika wa chama hicho kushiriki uchaguzi ujao hazina mashiko kwa sabahu kama watashiriki au la haiwezi kuleta madhara. Bodi ya Wadhamini ya ACT-Wazalendo iliomba kujiunga katika kesi hiyo pamoja na mambo mengine wanadai kuwa ikiwa uamuzi wa kesi hiyo utapitishwa bila wao kushirikishwa kitaathirika na kwamba kina haki ya kusikilizwa kwa mujibu wa Katiba ya Jamhuri ya Muungano wa Tanzania.Shauri la msingi linasikilizwa na jopo la majaji watatu linaloongozwa na Jaji Kiongozi, Dk Elieza Feleshi akishirikiana na Jaji Dk Masoud na Jaji Seif Kulita, limepangwa kutajwa mahakamani hapo leo kwa ajili ya mahakama kutoa maelekezo maalumu. Mbali na ACT-Wazalendo, mwananchi mwingine, Mhina Shengena ameshaandika barua mahakamani hapo akiomba kuunganishwa katika kesi hiyo huku akibainisha kuwa anataka kujiunga upande wa mkulima.Mkulima mkazi wa Mbezi Beach jijini Dar es Salaam, Mgoya amefungua kesi hiyo dhidi ya Mwanasheria Mkuu wa Serikali, akiiomba mahakama hiyo itoe tafsiri sahihi ya ibara ya Katiba inayoweka ukomo huo wa urais. Kwa mujibu wa hati ya madai ya kesi hiyo namba 19 ya mwaka 2019, Mgoya anahoji Ibara ya 40 2 ya Katiba ambayo inaweka ukomo wa mihula miwili tu ya miaka mitano mitano ya uongozi katika nafasi hiyo ya urais.Hivyo anaiomba mahakama hiyo itoe tamko na tafsiri ya maana sahihi na athari za masharti ya ibara hiyo. Pia anaiomba mahakama itoe tafsiri ya maana dhahiri ya masharti ya Ibara ya 422 ya Katiba, kwa kuhusianisha na masharti ya Ibara za 13, 21 na 22 za Katiba hiyo. Vilevile anaiomba mahakama itoe tafsiri ya maana ya Ibara hiyo ya 402 kwa kuhusianisha na Ibara ya 39 ya Katiba.Katika hati yake ya kiapo kinachounga mkono kesi hiyo, Mgoya anadai lakini Ibara ya 402 ya Katiba inaweka ukomo wa muda wa mtu kuchaguliwa kuwa rais, kwamba mtu hawezi kuchaguliwa zaidi ya mara mbili kushikilia wadhifa wa urais. Hivyo anadai kuwa masharti ya ibara hiyo ya 402 yanakiuka haki za kikatiba za Ibara za 13, 21 na 222 za Katiba hiyo hiyo kwa kutoa mihula miwili tu ya raia kuchaguliwa kuwa rais kwa ukomo wa miaka 10 tu.Mgoya anadai ukomo uliowekwa chini ya Ibara ya 402 ya Katiba yanakinzana na haki ya kikatiba ya uhuru wa kushiriki katika shughuli za umma kwa kuchagua au kuchaguliwa kuwa Rais wa Jamhuri ya Muungano wa Tanzania na usawa mbele ya sheria chini ya Ibara ya 21 na 13. Hata hivyo, serikali imewasilisha pingamizi la awali dhidi ya kesi hiyo ikiiomba mahakama hiyo iitupilie mbali kabla ya kuisikiliza huku ikibainisha sababu nane za pingamizi hilo.Miongoni mwa hoja hizo za pingamizi, serikali inadai mahakama hiyo haina uwezo wa kusikiliza kesi hiyo na hati ya kiapo inayounga mkono shauri hilo ina kasoro za kisheria zisizoweza kurekebishika hasa sehemu ya uthibitisho wa taarifa zilizomo. Serikali pia inadai mwombaji hana haki ya kisheria kufungua na kwamba nafuu anazoziomba haziwezi kutolewa kwa kuwa zinakiuka kifungu cha 44 cha Sheria ya Mawakili, Sura ya 341, iliyofanyiwa marekebisho mwaka 2002.  <topic>: KITAIFA 